ไม่ได้แวะมากินนานมากแล้ว สำหรับร้านราดหน้าที่ได้ขึ้นชื่อว่า เป็นเจ้าแรกสูตรต้นตำหรับหมูหมักระดับตำนานในตัวเมืองชล ที่ขายมากว่า60ปี (ตอนหลังญาติพี่น้องแยกออกมาทำขายในชื่อใหม่ว่า ราดหน้าก๊กฮัว)

วันนี้มาชิมเจ้าเก่า มีความรู้สึกว่า...เธอเปลี่ยนไป หรือว่า...ฉันรักเธอน้อยลง? ก็ไม่รู้สินะ... T-T

พิกัดร้านตั้งอยู่ในซอยศรีมงคลครับ เข้าซอยตรงมาเรื่อยๆ อยู่เกือบสุดซอย รถยนต์ที่มีขนาดใหญ่คงจะหาที่จอดได้ยากหน่อย ซอยแคบนะครับ ร้านเปิดขายตั้งแต่เวลาประมาณ 19.00-00.00น. 

#สิ่งที่ชิม#

@ราดหน้า ได้กินทั้งแบบเส้นใหญ่ และแบบหมี่กรอบ เส้นใหญ่ให้เส้นเยอะดี ส่วนหมี่กรอบ...น้อยมาก แตกๆแหลกๆ เรื่องเส้นยังพอทน แต่เรื่องความเข้มข้น...มันค่อนข้างแย่กว่าเมื่อก่อนมากมาย น้ำนอง ไม่เหนียว ไม่เข้มข้น ติดหวาน ผักคะน้าตรงก้านซอยบางกว่าเดิมจนน่าเกลียดไปนะ ส่วนใบ...ตรึม มีเพียง หมูหมัก ที่ยังคงไว้ลายอยู่ นุ่ม หมักได้โอเคดี

@ผัดซีอิ้ว เส้นที่ผัดเตรียมไว้ก่อน นำไปผัดคลุกเคล้ากับเครื่องปรุงรสต่างๆ แต่ออกผัดออกมาค่อนข้างเละ แหลก กระจุยกระจาย ผักน้อย เส้นเยอะ สงสัยจะกลัวไม่อิ่ม ส่วนผักยังคงนโยบายเดิมเหมือนราดหน้า ก้านบางซอยถี่และน้อย ส่วนใบ...ตรึม หมูหมักโอเค 

สรุปว่า ความเห็นส่วนตัว...คิดว่าเปลี่ยนแปลงไปเยอะจากอดีตที่เคยเร้าใจ ตอนนี้สภาพทรงๆทรุดๆ เส้นเยอะ แต่แหลก ผักคะน้าก็ซอยถี่เกินไป ความเข้มข้นในการปรุงรส และความเหนียวของแป้งมันใส่น้อยลง เข้มข้นน้อยจน...อดคิดไม่ได้ว่า กินก๊กฮัว อร่อยเข้าทีกว่าเจ้าต้นตำหรับไปซะแล้ว แต่กระนั้นสิ่งที่ยังคงเป็นเอกลักษณ์ คือ หมูหมัก ที่ยังคงรักษามาตรฐานไว้ได้อย่างเหนียวแน่น 

...ดังนั้นสำหรับผม ความปลาบปลื้มใจในรสชาติ น้อยลงกว่าในอดีต จึงตอบในวลีที่ว่า ฉันหรือเธอ? ที่เปลี่ยนไปกันแน่?? ...ไม่รู้สินะ รู้แต่ว่า...ตอนนี้ถ้าให้เลือกนั่งกินร้านราดหน้า...ผมกินก๊กฮัวดีกว่าครับ

ปล. ภาพอาหารไม่ค่อยชัดนะ เพราะนั่งในตำแหน่งที่มีแสงไฟน้อย ขออภัย